Ανδρέας Μικρούτσικος

Ο **Ανδρέας Μικρούτσικος** (Πάτρα, 6 Ιουνίου 1951) είναι Έλληνας τραγουδοποιός, συνθέτης και τηλεοπτικός παρουσιαστής.

## Βιογραφία
Γεννήθηκε το 1951 στην Πάτρα και είναι ο μικρότερος αδερφός του Θάνου Μικρούτσικου. Ο πατέρας του ήταν μαθηματικός, ενώ και ο ίδιος είναι πτυχιούχος μαθηματικός. Όταν ήταν νέος υπήρξε μέλος του ΕΚΚΕ.

Έχει παντρευτεί τρεις φορές, τη Μαρία Δημητριάδη, τη Φωτεινή Γεωργαντά και τη Δήμητρα Ρουμπέση. Επίσης, υπήρξε ζευγάρι για έντεκα χρόνια με την τραγουδίστρια Σοφία Βόσσου ενώ από το 2020 έχει σχέση με την Έλενα Μαστραγγελή. Ο Μικρούτσικος έχει έναν γιο, τον Στέργιο, από τον πρώτο του γάμο με τη Δημητριάδη.

### Καριέρα
Οι κορυφαίες του μουσικές επιτυχίες είναι: *Κυκλωπάκι* (1985), *Χαμένο Νησί* (1986), *Συχνότητες* (1987), *Έρωτας Κεραυνοβόλος* (1988), *Άνοιξη* (1991), *Δεν Μετανιώνω* (1991), *Κουτσουράκι* (1991), *Όσο Γυρίζει η Γη* (1993).

Το 1991 συμμετείχε στη Eurovision με το τραγούδι του *Άνοιξη*, που ερμήνευσε η Σοφία Βόσσου καταλαμβάνοντας τη 13η θέση. Ένα πλήρες άλμπουμ με το ίδιο όνομα (*Άνοιξη*) κυκλοφόρησε την ίδια χρονιά και θεωρείται το καλύτερό του.

Το 1992 εντάχθηκε στο Mega Channel παρουσιάζοντας για μια σεζόν το τηλεπαιχνίδι *Το μεγάλο παζάρι*. Από το 1992 έως το 1996 παρουσίασε την πρωινή εκπομπή *Χαμογελάτε είναι μεταδοτικό* με κατά καιρούς συμπαρουσιάστριες τις Μαρίνα Τσιντικίδου την περίοδο 1993-1994 και Κυριακή Βουράκη την περίοδο 1995-1996. Αρχικά μεταδιδόταν στην πρωινή ζώνη όμως την τρίτη και τελευταία περίοδο της προβολής της μεταφέρθηκε στην απογευματινή.

Το 1996 αποχώρησε από το Mega Channel για τον ΑΝΤ1 και ήταν ο πρώτος που γνώρισε στους Έλληνες την ριάλιτι τηλεόραση. Τα σόου του, όπως το *Επιτέλους μαζί* από το 1996 μέχρι το 2000, δέχτηκαν πολλές κακές κριτικές, παρά τις πολύ καλές επιδόσεις τηλεθέασης. Ο Μικρούτσικος παρουσίασε στο ίδιο κανάλι τις τρεις πρώτες σεζόν του *[[Big Brother (Ελλάδα)|Big Brother]]* (την τρίτη σεζόν είχε μετονομαστεί σε *The Wall*), τη δεύτερη σεζόν του μουσικού ριάλιτι σόου *[[Fame Story]]* και το τηλεπαιχνίδι *[[Θησαυροφυλάκιο (Τηλεπαιχνίδι)|Θησαυροφυλάκιο]]* από το 2001 ως το 2004.

Αργότερα μετακινήθηκε στον Alpha TV, όπου παρουσίασε το ριάλιτι *Από καρδιάς*, εκπομπή που διακόπηκε οριστικά μετά από ομόφωνη απόφαση του ΕΣΡ. Η απόφαση ελήφθη στις 13 Ιουνίου 2006 έπειτα από σειρά προστίμων που είχε επιβάλει το ΕΣΡ στο κανάλι και σύσταση μεταφοράς της εκπομπής σε βραδινή ζώνη, την οποία δεν ακολούθησε το κανάλι. Παρέμεινε στον τηλεοπτικό σταθμό Alpha, όπου τον Σεπτέμβριο παρουσίασε την πρωινή εκπομπή του Σαββατοκύριακου *Αυτός μας έλειπε* με τη Δήμητρα Ρουμπέση και τη Σοφία Βόσσου. Η εκπομπή κόπηκε πρόωρα λόγω χαμηλής τηλεθέασης και αντικαταστάθηκε από τη Ναταλία Γερμανού και την εκπομπή *Μες στην καλή χαρά*.

Ο Ανδρέας Μικρούτσικος μεταπήδησε στο Star Channel για την παρουσίαση πρωινής εκπομπής με τίτλο *Παρέα με τον Ανδρέα*. Το 2009 ο Μικρούτσικος έσπασε το συμβόλαιό του με τον σταθμό και έμεινε εκτός τηλεόρασης.

Επανήλθε στις 29 Αυγούστου 2020 ως σχολιαστής στην έκτη σεζόν του *Big Brother* που προβλήθηκε από τον ΣΚΑΪ. Από το 2021 έως το 2024 συμμετείχε στις εκπομπές της Κατερίνας Καινούργιου *Ευτυχείτε!* (OPEN) και Super Κατερίνα (ALPHA). Η συνεργασία τους διακόπηκε τον Απρίλιο του 2024 λόγω κακών σχέσεων. Από τον Απρίλιο του 2024 έως τον Ιούνιο του ίδιου έτους συμμετείχε στο ριάλιτι του OPEN *ΤV Queen* ως διευθυντής της σχολής. Από τον Σεπτέμβριο του 2024 συμμετέχει στην πρωινή εκπομπή του Mega *Buongiorno* με παρουσιάστρια την Φαίη Σκορδά.

## Δισκογραφία

## Παραπομπές


## Εξωτερικοί σύνδεσμοι
*Βιογραφία του στο thebest.gr
*

Κατηγορία:Έλληνες τραγουδοποιοί
Κατηγορία:Έλληνες στιχουργοί
Κατηγορία:Έλληνες συνθέτες
Κατηγορία:Έλληνες τραγουδιστές
Κατηγορία:Συμμετέχοντες στη Eurovision
Κατηγορία:Έλληνες τηλεπαρουσιαστές